Botox-injeksjon i urinblæreveggen

Urologisk poliklinikk

Botox lammer blæremuskulaturen delvis, og brukes mot blant annet overaktiv blære. Det forutsettes at du behersker selvtapping av blæra, da 10- 15 % må utføre selvtapping en periode etter behandlingen. Effekten inntrer etter 5 – 10 dager og varer vanligvis 6 -12 måneder.

Forberedelser:

* Gi beskjed (se oppgitte telefonnummer i innkallingsbrevet) dersom:
  + Du er gravid eller ammer
  + Bruker blodtynnende medisin (Marevan, Xarelto, Pradaxa, Brilique, Clopidogrel, Plavix, Persantin, Albyl-E el.l.)
  + Har vært behandlet med botox andre steder i kroppen siste 3 måneder
* Ta med urinprøve behandlingsdagen.
* For å forebygge infeksjon, får du antibiotika tabletter 2 timer før behandlingen. Se innkallingsbrev med vedlagt resept.
* Drikk 500 ml og ta 1000 mg paracetamol 1 time før behandlingen.

Om behandlingen:

Det er satt av 1 time til bedøvelse og behandling.

Ved forsinket ankomst risikerer du at behandlingen avlyses.

Behandlingen utføres i lokalbedøvelse:

* Blæreslimhinnen bedøves med en væske som føres inn i blæra via et kateter 20 minutter før behandlingen.
* Urinrøret bedøves med en gele som føres inn i urinrøret.

Du vil ligge på rygg på et behandlingsbord med beinholdere.

Underlivet vaskes med bakteriedrepende middel.

En smal kikkert (cystoskop) føres gjennom urinrøret til blæra, som fylles opp med væske og botox injiseres i blæreveggen med en tynn nål.

Etter behandlingen:

* Drikk rikelig de første dagene etter behandlingen, ca. 2 liter pr. døgn, for å øke gjennomskyllingen i urinveiene.
* Blod i urinen og svie i urinrøret er vanlig etter behandlingen, og bruker gå over av seg selv etter 1-2 dager. Paracetamol (Paracet) er ofte tilstrekkelig som smertestillende, se pakningsvedlegg for dosering.
* Påse at vannlatingen fungere som normalt etter undersøkelsen. Ta kontakt med sykehuset dersom du ikke får latt vannet i løpet av ettermiddag/kveld. Ved førstegangs behandling kontrolleres resturin med ultralyd før du forlater sykehuset.
* Effekten inntrer etter 5-10 dager og vil hos 10-15 % være for sterk, slik at du må tappe blæra daglig i en periode (uker til måneder).
* Du kan som regel gjenoppta arbeid eller daglige aktiviteter etter behandlingen.

Kontakt sykehuset dersom:

* Du får symptomer på urinveisinfeksjon som hyppig vannlating og svie ved vannlating
* Du får feber eller frysninger (frostanfall) av ukjent årsak
* Du får stor blødning eller stopp i vannlatingen